製作
作者：程登吉
朝代：明
篇章：幼學瓊林 卷四

paragraphs: 上古結繩記事，蒼頡制字代繩。龍馬負圖，伏羲因畫八卦；洛龜呈瑞，大禹因列九疇。歷日是神農所爲，甲子乃大橈所作。算數作於隸首，律呂造自伶倫。甲冑舟車，系軒轅之創始；權量衡度，亦軒轅之立規。
伏羲氏造網罟，教佃漁以贍民用；唐太宗造冊籍，編裏甲以稅田糧。興貿易，制耒耜，皆由炎帝；造琴瑟，教嫁娶，乃是伏羲。冠冕衣裳，至黃帝而始備；桑麻蠶績，自元妃而始興。神農嘗百草，醫藥有方；后稷播百穀，粒食攸賴。燧人氏鑽木取火，烹飪初興；有巢氏構木爲巢，宮室始創。
夏禹欲通神祗，因鑄鏞鍾於郊廟；漢明尊崇佛教，始立寺觀於中朝。周公作指南車，羅盤是其遺制；錢樂作渾天儀，歷家始有所宗。育王得疾，因造無量寶塔；秦政防胡，特築萬里長城。叔孫通制立朝儀，魏曹丕秩序官品。周公獨制禮樂，蕭何造立律條。堯帝作圍棋，以教丹朱；武王作象棋，以象戰鬥。
文章取士，興於趙宋；應制以詩，起於李唐。梨園子弟，乃唐明皇作始；《資治通鑑》，乃司馬光所編。筆乃蒙恬所造，紙乃蔡倫所爲。凡今人之利用，皆古聖之前民。

赏析：《幼學瓊林》是中國古代兒童的啓蒙讀物，作者程允升。《幼學瓊林》初爲明代西昌人程登吉（字允升）編著，本名《幼學須知》，又稱《成語考》、《故事尋源》，清人鄒聖脈作了增補，改名爲《幼學瓊林》，也叫《幼學故事瓊林》。